CPALL… รับ(ราคา)ที่เท่าไหร่ดี
ก่อนหน้าที่หุ้น ซีพีออลล์ (CPALL) จะแจ้งผลประกอบการ
15 ส.ค. 2561

ลูบคมตลาดทุน : ธนะชัย ณ นคร 
ก่อนหน้าที่หุ้น ซีพีออลล์ (CPALL) จะแจ้งผลประกอบการ
โบรกฯ หลายแห่งต่างออกบทวิเคราะห์ว่าผลประกอบการไตรมาส 2/61 จะออกมาดี
แต่เท่าที่คุยกับนักวิเคราะห์กันแบบ “หลังไมค์”  2-3 คน
ทุกคนต่างยอมรับว่า มีโอกาสสูงมากที่ ซีพีออลล์ จะมีผลประกอบการออกมาต่ำกว่าคาดการณ์ไว้
เลยไม่รู้ว่า ผลประกอบการที่ออกมานั้น “เป็นไปตามคาดการณ์” หรือว่า “ต่ำกว่าที่ประมาณการ” กันแน่
ในด้านของนักลงทุนเอง ก็ดูเหมือนจะมองออกเช่นกันว่า ผลประกอบการไม่น่าจะสวยนัก สังเกตได้จากราคาหุ้นปรับลงต่อเนื่อง สัญญาณทางเทคนิคเป็น sideway down โดยมีแรงขายมากกว่าซื้อ
นักลงทุนต่างชาติที่ปรับพอร์ต ด้วยการขายหุ้นออกไปก่อนหน้านี้
ต่างก็ไม่ได้กลับเข้ามาซื้อหุ้นซีพีออลล์ ในช่วงที่กลับเข้ามาซื้อช่วงก่อนหน้านี้
มีการประเมินออกมาจากนักวิเคราะห์อย่างไม่เป็นทางการว่า แนวรับของหุ้น CPALL จะอยู่ที่ประมาณ 69 -70 บาท
แต่นักวิเคราะห์รวมถึงนักลงทุนที่เก่ง ๆ ต่างคำนวณออกมาว่า ราคาที่น่า “รับซื้อ” หรือเข้าสะสมในพอร์ตสำหรับหุ้นซีพีออลล์ จะอยู่ที่ประมาณ 65.00 บาท
ซีพีออลล์ถือเป็นหุ้นที่ดีนะ
เพียงแต่ว่า ที่ผ่านมามีปัจจัยลบหลายเรื่องเข้ามากระทบ ทำให้ราคาหุ้นทรุดตัว
ล่าสุด เพิ่งจะมีการประชุมร่วมกันระหว่างนักวิเคราะห์กับผู้บริหารของซีพีออลล์เมื่อวันก่อนหน้านี้
และก็เป็นไปตามคาดจริง ๆ ว่า โบรกฯ หลายแห่งปรับลดคาดการณ์กำไรของซีพีออลล์ในช่วง 1-3 ปีข้างหน้าลงมา และรวมถึงราคาเป้าหมายด้วย
เช่น บล.เคจีไอฯ ปรับลดประมาณการกำไรของ CPALL ในปี 2561-2563 ลง 10.4%, 11.4% และ 11.3%
เคจีไอฯ มองว่า downside ของการซื้อขายซีพีออลล์น่าจะอยู่ที่ 25 เท่า (ตอนนี้ 30 เท่า)
ดังนั้น จึงมองว่าระดับราคาที่น่าเข้าซื้อสะสม CPALL น่าจะอยู่ที่ 65.00 บาท (แต่ให้ราคาเป้าหมายไว้ 87 บาท)
หรือของ บล.หยวนต้า ปรับประมาณการกำไรสุทธิซีพีออลล์ ปี 2561-2562 ลง 11.5% และ 11.7% เป็น 2.1 หมื่นล้านบาท และ 2.3 หมื่นล้านบาท ตามลำดับ
และยังมองว่า CPALL เหมาะกับการลงทุนระยะยาว แม้ระยะสั้นราคาหุ้นจะถูกกดดันจากการปรับลดประมาณการกำไรลง
ส่วนราคาเหมาะสม  ณ สิ้นปี 2561 ถูกปรับลดลงเป็น 88 บาทจากเดิม 103 บาท (ด้วยวิธี DCF)
การถูก Downgrade ไม่ใช่เรื่องที่อยู่นอกเหนือควาทมคาดหมาย
นักวิเคราะห์ และนักลงทุนที่อยู่ใกล้ชิดข้อมูล ต่างพอจะรับทราบไปล่วงหน้ากันไปบ้างแล้วด้วย
การรับรู้ข้อมูลนี้ ไม่ถึงกับเป็น “อินไซด์” เพียงแต่ว่าน่าจะเป็นการรอการเปิดเผยแบบ Public เท่านั้น
ข้อมูลต่าง ๆ เหล่านี้ ทางคอลัมน์ “ลูบคมตลาดทุน” ก็เคยเขียนเอาไว้แล้วก่อนหน้านี้ที่ซีพีออลล์กำลังถูก Downgrade ในด้าน “ผลประกอบการ” และ “ราคาเป้าหมาย” หลังการประชุมร่วมกันระหว่างนักวิเคราะห์และผู้บริหาร
ขณะที่นักลงทุนต่างก็เฝ้ารอความชัดเจนตรงนี้ว่า แนวโน้มของซีพีออลล์ต่อไปจะเป็นอย่างไร
และราคาเหมาะสมที่เป็น IAA Consensus จะอยู่ที่เท่าไหร่
เมื่อวานนี้ราคาหุ้นซีพีออลล์ลงไปต่ำสุด 68.50 บาท โดยมีแรงเข้ามารับซื้อที่ระดับดังกล่าวค่อนข้างมาก และทำให้ราคาหุ้นวิ่งกลับขึ้นมาเป็นบวกในช่วงระหว่างวันได้ และสวนกลับภาพรวมของตลาดหลักทรัพย์ฯ
ก่อนที่จะปิดตลาดแบบเสมอตัว ราคาเปลี่ยนแปลง 69.25 บาท
ส่งมูลค่าการซื้อขายในรอบ 1 สัปดาห์ ติดท็อป 5 มาโดยตลอด และบางวัน วอลุ่มซื้อขายขึ้นมาอันดับ 1
ขณะที่แนวรับที่เป็นราคาปิดระดับ 69.00 บาท จึงถือว่ายังแข็งแกร่งพอสมควร และอาจแสดงให้เห็นว่า โอกาสที่ราคาหุ้นจะลงมาที่แนวรับ 65.00 บาท อย่างที่มองกันอาจจะค่อนข้างยาก (แต่ก็ใช่ว่าจะเป็นไปไม่ได้)
เช่นเดียวกับหุ้นหลาย ๆ บริษัทที่ถูกมองว่า ควรจะมารับที่ (ราคา) บริเวณใด
แต่ส่วนใหญ่ราคาจะปรับลงมาไม่ถึง เพราะจะมีแรงเข้ามาซื้อดักไว้ก่อน
ซีพีออลล์ เป็นหุ้นอีกตัวหนึ่งที่นักลงทุนสถาบัน โดยเฉพาะกองทุนต่างสะสมไว้ในพอร์ตจำนวนมาก เพราะหากเข้าไปดูข้อมูลของกองทุนต่าง ๆ จะพบว่า หากเป็นกองทุนหุ้นขนาดใหญ่ ต่างมีหุ้นซีพีออลล์เกือบทั้งหมด
แม้ผลประกอบการและราคาเป้าหมายถูกปรับลดลง
แต่ก็ยังเชื่อว่ากองทุนไม่น่าจะปรับออกจากพอร์ต